ARVOISAT ELÄKELÄISET RY:N KULTTUURI- JA RETKEILYPÄIVIEN OSANOTTAJAT

Porin kaupungin liikuntapaikat ovat saaneet tunnustusta osakseen, mutta me porilaiset kaipaisimme liikuntakärpäsen puremaa. Terveyden- ja hyvinvoinnin laitoksen viime vuonna julkaisemassa tutkimuksessa porilaiset osoittautuivat vertailukaupunkien asukkaista onnellisimmiksi, mutta samalla vähiten liikkuviksi.  Terveysliikunnan merkityksen ymmärtäen olemme nyt tekemässä yhdessä eri sektoreiden kanssa toimenpiteitä saadaksemme eri ikäryhmät liikkumaan entistä aktiivisemmin. 

Kävellen kohti Poria –kampanja on mielestäni hieno esimerkki siitä, kuinka Eläkeläiset ry on saanut joukot liikkumaan. Kävely ja sauvakävely ovat hyviä esimerkkejä jokaiselle sopivasta liikuntaharrastuksesta. Kävely kirkastaa mielen; voi kävellä yksin, kaverin kanssa tai joukolla. Kävelemällä voi tutustua uusiin paikkoihin taikka uusiin kaupunginosiin. Itsekin teen mieheni kanssa kotiseutukävelyjä sellaisiin kaupunginosiin, jotka ovat meille vähän vieraampia kuin omat kotinurkat. Kulttuurikävelyt ovat oivallinen tapa tutustua vaikkapa sellaisiin taideteoksiin tai rakennuksiin, joiden ohi muuten kävelemme kiinnittämättä sen kummemmin huomiota niiden historiaan ja taustoihin. 

Mitä ikinä harrastammekin, yhdessäolo ja sosiaaliset kontaktit ovat tärkeitä. Yksinäisyys on yhteiskunnassamme piilevä ongelma, jonka ratkaisemisen kannalta on ensiarvoisen tärkeää, että harrastusyhteisöt ovat valmiita ottamaan avosylin uudet harrastajat vastaan. Eläkeläiset ry:n kulttuuri- ja retkeilypäivät tuovat toivottavasti uusia harrastajia lajien pariin, oli sitten kyse kulttuurista tai liikunnasta.

Pori on tapahtumakaupunki. Jazzfestivaaleja vietetään täällä tänä kesänä jo 50. kerran. MTV:n ja Porin kaupungin yhdessä järjestämä yhteiskunnallisen keskustelun foorumi SuomiAreena järjestetään jo 10. kerran. Muita toistuvia tapahtumia ovat mm. Pori Organ –urkufestivaali ja Lainsuojattomat – vapaiden ammattiteattereiden teatterifestivaali. Tämän kesän huippu-urheilutapahtuma kaupungissamme on Kalevan kisat. 

Eläkeläiset ry:n kulttuuri- ja retkeilypäivien tapaiset tapahtumat ovat meille tärkeitä – tuovathan ne kaupunkiimme yhä uusia vierailijaryhmiä. Kulttuuri- ja retkeilypäivät näkyvät kaupunkikuvassa ja vastavuoroisesti teillä on mahdollisuus havaita, kuinka Porin kaupungissa meneillään olevat rakennushankkeet osoittavat vahvaa tulevaisuuden uskoa ja kuinka monta kulttuurikohdetta kaupunki kätkeekään sisäänsä!

Toivottavasti Porista jää teille lämmin ja aurinkoinen muisto, joka kannustaa teitä palaamaan tänne yhä uudestaan.

Aino-Maija Luukkonen
kaupunginjohtaja